गोपीनाथन ने कहा, 'कंपनी में बदलाव देखना बेहद उत्साहजनक है। हम डिजिटल बदलाव के आधार पर ध्यान केंद्रित कर रहे हैं क्योंकि यह काम करने का नया माध्यम है और इससे स्वचालन के दौर को बढ़ावा मिल रहा है। साथ ही इससे हमारी ब्रांड पोजीशन भी मजबूत हो रही है।' टीसीएस के मुख्य कार्याधिकारी ने यह भी कहा कि कई बड़े सौदे डिजिटल सेगमेंट में कंपनी की मजबूत हैसियत की वजह से ही हासिल हुए हैं जिनमें रॉल्स रॉयस के साथ हुआ ताजा सौदा भी शामिल है। वित्त वर्ष 2018 की चौथी तिमाही में टीसीएस के कुल राजस्व में डिजिटल सेगमेंट का योगदान 23.8 प्रतिशत रहा, जो सालाना आधार पर 42.8 फीसदी की मजबूत दर से बढ़ा है। कंपनी की कर्मचारी-केंद्रित नीति के बारे में गोपीनाथन ने कहा कि प्रतिभाओं को साथ जोड़े रखना और पुन:कौशल प्रबंधन के लिए लगातार शीर्ष प्राथमिकताएं हैं।